
–	so zreteľom na svoje predchádzajúce uznesenia o Ukrajine a Rusku,
–	so zreteľom na spoločné vyhlásenie predsedov výborov pre zahraničné veci na podporu spravodlivého a trvalého mieru v Európe z 24. novembra 2025,
–	so zreteľom na článok 136 ods. 2 a 4 rokovacieho poriadku,
A.	keďže cieľom EÚ zostáva spravodlivý a trvalý mier, ktorý je založený na medzinárodnom práve a plne rešpektuje územnú celistvosť, nezávislosť a zvrchovanosť Ukrajiny; keďže Rusko stále neprejavuje záujem o mier a naďalej útočí na ukrajinských civilistov a infraštruktúru; keďže iniciatíva na ukončenie vojny na Ukrajine, ktorú nedávno schválila vláda USA, vyvolala oprávnené obavy, pokiaľ ide o záväzok Spojených štátov dodržiavať medzinárodné právo a o bezpečnosť Európy a Ukrajiny;
1.	naliehavo vyzýva EÚ a jej členské štáty, aby prevzali väčšiu zodpovednosť za bezpečnosť na európskom kontinente, poskytovali Ukrajine neochvejnú podporu a zároveň sa aktívne usilovali o trvalý mier; zdôrazňuje, že akákoľvek dohoda, ktorej cieľom je ukončenie ruskej útočnej vojny proti Ukrajine, sa ani zďaleka netýka len Ruska a Ukrajiny a má zásadné dôsledky pre európsky bezpečnostný poriadok; v tejto súvislosti trvá na tom, že o žiadnej záležitosti týkajúcej sa Ukrajiny by sa nemalo rozhodovať bez Ukrajiny a o žiadnej záležitosti týkajúcej sa Európy by sa nemalo rozhodovať bez Európy;
2.	berie na vedomie úsilie vlády USA o ukončenie útočnej vojny Ruska proti Ukrajine, ale zároveň sa domnieva, že nejednoznačná politika USA voči Ukrajine negatívne ovplyvňuje cieľ dosiahnuť udržateľný mier; nalieha preto na EÚ a jej členské štáty, aby v tejto kľúčovej geopolitickej chvíli prevzali vedenie a pokračovali v spolupráci so Spojenými štátmi a s podobne zmýšľajúcimi partnermi v snahe zabezpečiť, aby rokovania o spravodlivom a trvalom mieri pre Ukrajinu vychádzali zo zásad medzinárodného práva, prebiehali v dobrej viere a smerovali k definitívnemu ukončeniu útočnej vojny Ruska proti Ukrajine;
3.	zdôrazňuje, že európska stratégia na dosiahnutie mieru pre Ukrajinu musí vychádzať z medzinárodného práva, posilňovať európsku bezpečnosť, zachovať a obnoviť zvrchovanosť a územnú celistvosť Ukrajiny a zároveň musí byť prijateľná pre Ukrajinu a jej ľud a slúžiť ako základ pre akékoľvek ďalšie diplomatické rokovania; opätovne zdôrazňuje, že mier nemožno dosiahnuť ustúpením agresorovi, ale že si vyžaduje neochvejnú a trvalú podporu Ukrajiny a primerané odradenie Ruska od toho, aby svoju agresiu v budúcnosti zopakovalo;
4.	domnieva sa, že keďže Rusko v minulosti niekoľkokrát hrubo porušilo predchádzajúce právne záväzné dohody, záväzky rešpektovať zvrchovanosť svojich susedov a základné zásady medzinárodného práva, bude musieť každej dohode o udržateľnom mieri predchádzať prímerie, pričom takáto dohoda sa bude musieť opierať o účinné opatrenia na monitorovanie plnenia záväzkov a odrádzanie od prieťahov pri plnení stanovených povinností a bude musieť byť založená na spoľahlivých bezpečnostných zárukách pre Ukrajinu zo strany EÚ a USA, ktoré zabránia akejkoľvek novej agresii a okamžite proti nej zakročia;
5.	zdôrazňuje, že žiadna mierová dohoda nesmie obmedzovať schopnosť Ukrajiny brániť svoju zvrchovanosť, nezávislosť a územnú celistvosť, v dôsledku čoho by bola zraniteľná voči budúcim útokom; zdôrazňuje, že takáto dohoda musí Ukrajine ponúknuť dôveryhodné bezpečnostné záruky na úrovni článku 5 Washingtonskej zmluvy a článku 42 ods. 7 Zmluvy o Európskej únii, čím sa predíde opakovaniu Budapeštianskeho memoranda z roku 1994, a opätovne potvrdzuje, že Ukrajina si môže slobodne vybrať svoje bezpečnostné a politické spojenectvá bez akéhokoľvek veta zo strany Ruska;
6.	zdôrazňuje, že akákoľvek mierová dohoda musí Rusko zaväzovať, že Ukrajine v plnej miere nahradí všetku materiálnu a nemateriálnu ujmu a škody, ktoré spôsobilo; zdôrazňuje, že každá takáto dohoda musí zaručiť vyvodenie plnej zodpovednosti podľa medzinárodného práva za zločin agresie a vojnové zločiny, ktorých sa voči Ukrajine a ukrajinskému ľudu dopustilo Rusko, jeho spojenci a jeho zástupné sily, a to pred Medzinárodným trestným súdom a osobitným tribunálom pre zločin agresie; okrem toho zdôrazňuje, že takáto dohoda musí takisto zaručiť návrat všetkých vojnových zajatcov, zadržiavaných civilistov a unesených ukrajinských detí, ako aj stiahnutie všetkých ruských síl z medzinárodne uznaného územia Ukrajiny;
7.	vyzýva členské štáty, aby Ukrajine bezodkladne schválili a poskytli právne a finančne náležitý „reparačný úver“, ktorý sa bude opierať o zmrazené ruské aktíva; zdôrazňuje, že o osude a podmienkach investovania týchto aktív nemožno rokovať bez EÚ;
8.	pripomína svoju pozíciu, že EÚ a jej členské štáty právne neuznajú dočasne okupované ukrajinské územie za ruské územie; okrem toho zdôrazňuje, že v rámci spoľahlivých medzinárodných bezpečnostných záruk a s cieľom zabrániť akémukoľvek budúcemu porušovaniu zvrchovanosti a územnej celistvosti Ukrajiny by sa mala na oboch stranách kontaktnej línie nasadiť silná medzinárodná mierová a pozorovateľská misia s mandátom Bezpečnostnej rady OSN; vzhľadom na súčasnú nestabilnú bezpečnostnú situáciu v Európe opakuje, že zachovanie vojenskej prítomnosti NATO a USA pozdĺž východného krídla má zásadný význam pre zabezpečenie stability regiónu; zdôrazňuje, že v prípade dosiahnutia spravodlivého mieru medzi Ukrajinou a Ruskom budú EÚ, jej členské štáty, Spojené štáty a podobne zmýšľajúci partneri zohrávať kľúčovú úlohu pri zaručení jeho vykonávania; 
9.	zdôrazňuje, že akákoľvek dohoda s Ruskom by mala zahŕňať jeho záväzok okamžite ukončiť hybridnú vojnu proti EÚ a jej partnerom vrátane Ukrajiny;
10.	trvá na tom, že pred prerokovaním a vykonaním mierovej dohody sa nezrušia žiadne sankcie; vyzýva EÚ, aby v prípade, že sa Rusko odmietne zapojiť do serióznych mierových rozhovorov, uvalila ďalšie výrazné sankcie;
11.	je presvedčený, že skutočné rokovania, ktoré by sa opierali o plnú politickú, vojenskú a hospodársku váhu transatlantického spoločenstva a jeho medzinárodných partnerov, môžu nastoliť komplexný, spravodlivý a trvalý mier pre Ukrajinu a vydláždiť cestu k spravodlivej a inkluzívnej hospodárskej a sociálnej obnove;
12.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, prezidentovi, vláde a Verchovnej rade Ukrajiny, generálnemu tajomníkovi Organizácie Spojených národov, Kongresu Spojených štátov a ruským orgánom.

